Vrou beseer ná rooftog by winkelsentrumArgieffoto: ER24 ŉ Vrou is Woensdagoggend beseer nadat rowers op ŉ winkelsentrum in Clermont in Pinetown, KwaZulu-Natal, toegeslaan het. Volgens Russel Meiring, woordvoerder van ER24, was daar glo ŉ poging om ŉ kitsbank by die winkelsentrum in Zaziweg op te blaas. “Die vrou is glo beseer toe sy die ná die ontploffing geval het toe sy wou weghardloop,” het Meiring gesê. Sy het geringe beserings aan een van haar bene opgedoen en is met ŉ ambulans na die St. Augustines-hospitaal geneem vir verdere behandeling. Hy het gesê geen ander beserings is aangemeld nie. Kol. Jay Naicker, provinsiale polisiewoordvoerder, het by navraag aan Maroela Media gesê ondersoekbeamptes is steeds op die toneel en inligting is nog skaars. “Sowat tien verdagtes het omstreeks 07:30 ŉ bestuurder by die sentrum met gewere aangehou en op kontant aangedring,” het Naicker gesê. Die verdagtes het met ŉ onbekende hoeveelheid geld in ŉ wit Toyata dubbelkajuit bakkie van die toneel gevlug. Die ontploffing was glo onsuksesvol en geen skote is gevuur nie. Die KwaDabeka-polisie ondersoek ŉ saak van sakeroof. Niemand is nog in verband met die voorval in hegtenis geneem nie.